text: Kobbertyve taget på fersk gerning
  09 april 2014 kl. 07.12
  To kobbertyve blev natten til onsdag taget på fersk gerning, da de forsøgt at stjæle 27 kg kobber fra et udhæng på et tag. Politiet undersøger nu, om de har flere sager på samvittigheden.
  De to gerningsmænd forsøgte kl. 01.25 natten til onsdag at fjerne en kobberbelagt taginddækning ved en transformatorstation på Grundtvigs Allé i Sønderborg.
  Et vidne skræmte i første omgang tyvene væk, men i mellemtiden var politiet ankommet til stedet, og patruljen konstaterede både, at der holdt en mistænkelig bil i området, og at kobbertaget var taget ned, men stadig lå på grunden.
  - Patruljen havde en formodning om, at gerningsmændene måske ville vende tilbage, og det gjorde de så også, fortæller vagtchef Ole Aamand til TV SYD.
  En lille time senere kunne patruljen stoppe den mistænkelige bil med det 27 kg tunge kobbertag i bagagerummet.
  Gerningsmændene er to mænd fra lokalområdet på henholdsvis 17 og 35 år.
  De bliver nu tilbageholdt, mens politiet undersøger, om de har flere forhold på samvittigheden.
  Der har den seneste tid været flere kobbertyverier i området. Bl.a. har Christianskirken i Sønderborg to gange i år haft besøg af kobbertyve.
  